**INFORMATĪVAIS ZIŅOJUMS**

**„Par Latvijas nacionālo pozīciju par Eiropas Komisijas piemēroto finanšu korekciju Eiropas Kopienas iniciatīvas INTERREG 2000.-2006.gadam Baltijas jūras reģiona Kaimiņattiecību programmā INTERREG IIIB un INTERREG IIIC Ziemeļu zonas programmā”**

**1. ES tiesību akta projekta/izskatāmā jautājuma īss apraksts**

2012.gada 27.aprīlī Eiropas Savienības struktūrfondu 3.mērķa „Eiropas teritoriālās sadarbība” 2007.-2013.gadam (turpmāk – ETS) Baltijas jūras reģiona programmas (turpmāk – BJR programma) Vadošā iestāde sniedzot dalībvalstīm pārskatu par Eiropas Kopienas iniciatīvas INTERREG 2000.-2006.gadam Baltijas jūras reģiona Kaimiņattiecību programmas INTERREG IIIB (turpmāk – INTERREG IIIB programma) un INTERREG IIIC Ziemeļu zonas programmas (turpmāk – INTERREG IIIC programma) slēgšanas procedūras progresu, informēja, ka Eiropas Komisija (turpmāk – EK) piemēroja finanšu korekciju, izmantojot vienotās likmes (*flat rate*) metodi 3,25 % apmērā INTERREG IIIB programmai un 3,20% INTERREG IIIC programmai. Finanšu korekcijas rezultātā INTERREG IIIB programmai ir jāatmaksā EK 4 262 939,70 eiro, savukārt INTERREG IIIC programmai – 1 541 004,12 eiro no saņemtā Eiropas Reģionālās attīstības fonda (turpmāk – ERAF) piešķīruma.

Šobrīd INTERREG IIIB programmas kontā ir pieejams finansējums – 3 563 313,72 eiro, savukārt INTERREG IIIC programmas kontā – 1 475 085,06 eiro, un šie līdzekļi nav pietiekami finanšu korekcijas segšanai pilnā apjomā. Ņemot vērā augstākminēto, 8 dalībvalstīm – Vācijai, Dānijai, Igaunijai, Somijai, Lietuvai, Latvijai, Polijai un Zviedrijai – ir jānosedz trūkstošais finansējums šādā apjomā: 699 079, 98 eiro INTERREG IIIB programmā un 65 919,06 eiro INTERREG IIIC programmā.

Š.g. 22.maijā dalībvalstu kopējai diskusijai BJR programmas Uzraudzības komitejas sanāksmē, kas notiks Rīgā š.g. 12.jūnijā, BJR programmas Vadošā iestāde (Šlesvigas–Holšteinas Investīciju banka), kas pildīja Vadošās iestādes funkcijas arī INTERREG IIIB un INTERREG IIIC programmām, sniedza šādus sākotnējus priekšlikumus:

1. Aprēķināšanas metode finansējuma sadalījumam starp dalībvalstīm

1.1. INTERREG IIIB programmā veikt aprēķinu balstoties uz katras dalībvalsts projektu partneru saņemto ERAF finansējuma daļu no kopējā izmaksāta ERAF finansējuma projektiem (123,5 milj.eiro), tādējādi sadalot finanšu korekciju proporcionāli dalības intensitātei. Atbilstoši šai metodei, finanšu korekcijas apjoms Latvijai būtu 69 698,27 eiro (48 984,22 lati).

1.2. Ņemot vērā, ka INTERREG IIIC Ziemeļu zonas programmas projektos piedalījās arī citu dalībvalstu partneri no Dienvidu, Rietumu un Austrumu zonām, nav iespējams pielietot INTERREG IIIB programmas aprēķināšanas metodi, sadalot ERAF piešķīrumu pa 8 dalībvalstīm. Līdz ar to, kā kompromisa variants, piedāvāts veikt aprēķinu balstoties uz katras dalībvalsts nacionālā līdzfinansējuma apjomu programmas tehniskās palīdzības budžetam. Atbilstoši šai metodei, finanšu korekcijas apjoms Latvijai būtu 1 779,81 eiro (1 250,86 lati).

2.Finansēšanas avoti

2.1. Nodrošināt nepieciešamo finansējumu finanšu korekcijas izpildei no 8 dalībvalstu papildus iemaksām no nacionālajiem līdzekļiem atbilstoši piedāvātājiem aprēķināšanas metodēm.

2.2. Nodrošināt nepieciešamo finansējumu finanšu korekcijas izpildei no esošās BJR programmas tehniskās palīdzības budžeta nacionālā līdzfinansējuma ietaupījumiem, ņemot vērā, ka tie ir dalībvalstu līdzekli un tādējādi nepieciešamības gadījumā tie var tikt novirzīti citiem programmas uzdevumiem, atbilstoši programmas dalībvalstu lēmumam Uzraudzības komitejā.

**2. Latvijas Republikas pozīcija**

**Sākotnējā pozīcijā tiek iezīmēts Latvijas viedoklis tikai par priekšlikumiem, kas tiks diskutēti BJR programmas Uzraudzības komitejas tuvākajā sanāksmē š.g. 12.jūnijā un par kuriem ir saņemta pamatinformācija**.

Atbilstoši Līgumam par INTERREG IIIC programmas īstenošanu un Saprašanās memorandam par INTERREG IIIB programmas īstenošanu Latvijas Republikai ir jāizpilda saistības, piedaloties abu programmu finanšu korekcijas nodrošināšanā.

Jautājums par Latvijas daļu finanšu korekcijas nodrošināšanā ir cieši saistīts ar kopējo diskusiju BJR programmas Uzraudzības komitejā un priekšlikumiem dalībvalstu kopējai rīcībai. Pozīcijas projekta ietekmi uz budžetu šajā stadijā nevar precīzi aprēķināt. Indikatīvi **Latvijai papildus nepieciešamā finansējuma apjoms var būt no 89 164,80 eiro (62 665,38 lati) līdz 71 478,08 eiro (50 235,08 lati).**

Konceptuāli Latvija piekrīt EK priekšlikumam uzsākt INTERREG IIIB programmas un INTERREG IIIC programmas slēgšanas procedūru un finanšu korekcijas piemērošanu.

Izvērtējot dažādas opcijas finanšu korekcijas aprēķināšanas metodei INTERREG IIIB programmā, Latvijas daļas maksimālās un minimālās robežas, BJR programmas Uzraudzības komitejas diskusijas laikā Latvija varētu piekrist Vadošās iestādes piedāvātai metodei, kā arī citiem jauniem priekšlikumiem, kas samazinātu Latvijas daļu finansu korekcijas segšanai.

Savukārt, Latvija piesardzīgi vērtē priekšlikumu veikt aprēķinu balstoties uz katras dalībvalsts nacionālā līdzfinansējuma apjomu programmas tehniskās palīdzības budžetam arī INTERREG IIIC programmas gadījumā, ņemot vērā, ka EK finanšu korekcija ir attiecināma uz ERAF izmaksātā finansējumu projektiem, nevis tehniskās palīdzības budžetu. Uzskatām, ka attiecībā uz INTERREG IIIC programmu Uzraudzības komitejas dalībniekiem ir jāizskata arī iespēja veikt aprēķinu balstoties uz katras dalībvalsts ieguldītā ERAF finansējuma projektu īstenošanai daļu no programmas kopējā ERAF atvēlētā finansējuma projektiem (30,03 milj.eiro). Atbilstoši Latvijas ieguldījumam 2,62 % apmērā, finanšu korekcijas apjoms Latvijai ir **1 727,08 eiro (1 213,80 lati).**

Latvija izvērtē priekšlikumu nodrošināt nepieciešamo finansējumu augstākminēto programmu finanšu korekcijas izpildei no esošās BJR programmas tehniskās palīdzības budžeta nacionālā līdzfinansējuma ietaupījumiem. Nepieciešama papildu informācija par ietaupījumu apjomu, tiesisko pamatojumu un iespējamajiem finanšu riskiem, lai panāktu vienošanos starp dalībvalstīm. Alternatīvais variants ir segt Latvijas daļu finanšu korekcijas nodrošināšanai no valsts budžeta līdzekļiem (no 74. resora „Gadskārtējā valsts budžeta izpildes procesā pārdalāmais finansējums” 80.00.00. programmā plānoto līdzekļu pārdalēm Eiropas Savienības politiku instrumentu un pārējās ārvalstu finanšu palīdzības finansēto projektu un pasākumu īstenošanai 2012.gadā”).

Latvija uzskata, ka jāturpina diskusija BJR programmas Uzraudzības komitejas sanāksmē ar mērķi panākt vienošanos par visām 8 dalībvalstīm piemērotāko risinājumu.

Vides aizsardzības un reģionālās

attīstības ministrs E.Sprūdžs

Vīza: Vides aizsardzības un reģionālās

attīstības ministrijas valsts sekretārs A.Antonovs

31.05.12. 09:37

821

A.Djakova

6702473, anna.djakova@varam.gov.lv